Undirbúningur er hafinn að hópuppsögnum á skrifstofu stéttarfélagsins Eflingar. Starfsfólk boðaði til starfsmannafundar í morgun eftir að greint var frá uppsögnum í fjölmiðlum. Drífa Snædal, forseti Alþýðusambands Íslands, fordæmir áform stjórnar Eflingar.
Í lögum er kveðið á um að í ferli um hópuppsagnir verði að vera samráð, milli atvinnurekenda og starfsmanna í gegnum trúnaðarmann - eða annan fulltrúa starfsmanna. Þetta ferli hófst í morgun, þegar trúnaðarmenn funduðu með starfsfólki Eflingar á skrifstofu félagsins. Starfsfólk Eflingar sem fréttastofa náði tali af eftir fundinn sagðist eiga erfitt með að tjá sig um málið vegna trúnaðarreglna.
Drífa Snædal, forseti Alþýðusambands Íslands, var á fundinum með starfsfólki Eflingar.
Hvað fór fram á fundinum hér fyrir stundu? Það er svo sem trúnaðarmál hvað fór fram á fundinum. En ég hitti starfsfólk Eflingar í morgun. Eftir því sem fréttir segja á að segja öllu starfsfólki upp. Ég hélt ekki að ég ætti eftir að lifa þann dag í verkalýðshreyfingunni að formaður stéttarfélags myndi standa að tilefnislausum hópuppsögnum. Þetta er eitthvað sem verkalýðshreyfingin hefur barist fyrir í áratugi, að gerist ekki. Þarna er verið að vega að afkomu og atvinnuöryggi fólks og við hljótum að fordæma það.
Drífa sagðist geta staðfest að hópuppsögn væri í ferli, en ekki væri staðfest hvort segja ætti upp öllu starfsfólki. Það teldi hún þó líklegt. Talið er að starfsfólk Eflingar leiti réttar síns hjá sínu stéttarfélagi, en margir starfsmannanna eru í VR. Aðrir eru þó skráðir félagsmenn í Eflingu, félaginu sem er nú að segja þeim upp. Hún ítrekar þó að ábyrgðin sé hjá stjórn Eflingar.
Þá eru það náttúrulega fyrst og fremst félagsmenn sem bera ábyrgð á starfi félagsins. Það er ekki ASÍ, það eru félagsmenn Eflingar. Og mér finnst það þyngra en tárum taki að átta stjórnarmenn hjá Eflingu hafi tekið þessa ákvörðun.
Sólveig Anna Jónsdóttir, formaður Eflingar, hefur ekki svarað ítrekuðum fyrirspurnum frá fréttastofu vegna málsins. Agniezska Ewa Zió?kowska, varaformaður Eflingar, sagðist algerlega bundin trúnaði og gæti því ekkert tjáð sig um efni fundarins.
Starfsemi á skrifstofu Eflingar verður skert í dag, þar sem stór hluti starfsfólks sneri ekki aftur til vinnu eftir fundinn.

Forseti ASÍ fordæmir ákvörðun stjórnar Eflingar að grípa til hópuppsagna á skrifstofu stéttarfélagsins. Trúnaðarmenn funduðu með starfsfólki í morgun. 